钦定古今图书集成/明伦汇编/官常典/第494卷 > 柏良器
## 钦定古今图书集成/明伦汇编/官常典/第494卷 > 柏良器

按《唐书》本传：“良器，字公亮，魏州人。父造，以获嘉令死
安禄山难，乃学击剑，欲报贼。父友王奂为光弼从事，
见之曰：‘尔额文似临淮王，面黑子似颜平原，殆能立
功’。乃荐之光弼，授兵平山越，迁左武卫中郎将，以部
民隶浙西，豫平袁晁方清。其后潘狞虎、胡参分据小
伤蒸里，又击破之。是时年二十四，更战阵六十二。李”
希烈围宁陵，遏水灌之，亲令军中明日拔城。良器以
救兵至，择弩手善游者，沿汴渠夜入，及旦，伏弩发，贼
乘城者皆死。录功封平原郡王。入为左神策军大将
军、知军事，图形凌烟阁，募材勇以代士卒市贩者。中
尉窦文场恶之，坐友人阑入，换右领军卫。自是军政
皆中官专之。终左领军卫大将军，赠陜州大都督。子
耆，《别传》。